Ežeriekų ežeras
Ežeriekų ežeras arba Ilgis – ežeras Lietuvoje, Varėnos rajone, 4,5 km į šiaurės vakarus nuo Senosios Varėnos. Ežero ilgis iš šiaurės vakarų į pietus – 0,53 km, plotis – iki 0,12 km. Altitudė 118,6 m. Krantai žemi, pelkėti, tik vakarinis krantas aukštokas. Iš rytų ir pietų ežerą supa Ežeriekų miškas. Vakarinėje pakrantėje įsikūręs Ežeriekų kaimas. Šiaurėje įteka upeliukas iš toje pačioje pelkėje telkšančio Aklio ežerėlio. Ežeriekų ežeras nenutekantis, priklauso Merkio intako Vardaunios baseinui.